Ditt fotavtrykk består av fem deler: mat, transport, energi, forbruk av varer og tjenester og andel av offentlig utslipp. Alle kan gjøre noe, og avhengig av din nåværende livsstil vil noen endringer være lettere enn andre. Innenfor mat kan du velge lokal mat av høy kvalitet og redusere matsvinn, og inntak av kjøtt- og meieriprodukter. Innenfor transport kan du velge kollektivt eller gå når det er mulig, reise kortere på ferie, eller bytte ut dieselbilen med elbil eller sykkel. For energi kan du gjøre energibesparende tiltak som å installere varmepumpe eller etterisolere huset, eller spare strøm ved å redusere bruk av elektriske apparater. Innenfor forbruk, kan du kjøpe varer av høy kvalitet, og reparere de gjenstandene du har, og velge tjenester framfor produkter. Offentlig utslipp har med hvordan kommunen og staten bruker penger til å investere i infrastruktur, så her kan du utøve stemmeretten til å påvirke utfallet.